मौत के लिए बच्चों की हत्या वाली तारीख चुनी; 16 साल पहले गला रेतकर मारा था
Europe Belgium Children Murder Case जिनीव हरमिट नाम की महिला ने  16 साल पहले 28 फरवरी 2007 को किचन के चाकू से अपने एक बेटे और 4 बेटियों की गला रेत कर हत्या कर दी थी
बेल्जियम में अपने 5 बच्चों की हत्या करने वाली महिला को इच्छा मृत्यु दी गई है। जेनिवीव हरमिट नाम की महिला ने 16 साल पहले 28 फरवरी 2007 को अपने एक बेटे और चार बेटियों की किचन के चाकू से गला रेतकर हत्या कर दी थी। इसके बाद उसने खुद भी आत्महत्या करने की कोशिश की थी। हालांकि तब वह जिंदा बच गई थी।
हरमिट की साइकोलोजिस्ट ने बताया कि उसने अपने बच्चों के कत्ल की तारीख 28 फरवरी को ही खुद की इच्छा मृत्यु मांगी थी। इसके जरिए वो अपने बच्चों की हत्या करने पर पछतावा जाहिर करना चाहती थी। मौत के बाद बुधवार को उसका अंतिम संस्कार कर दिया गया।
बच्चों की हत्या के लिए सुपर मार्केट से चाकू चुराए
डेलीमेल की रिपोर्ट के मुताबिक हरमिट ने अपने बच्चों की हत्या करने के लिए सुपर मार्केट से चाकू चुराए थे। ट्रायल के दौरान उसने कोर्ट को बताया था कि वो घर में बच्चों के साथ घुटन और खुद को फंसा हुआ महसूस करती थी।
हरमिट ने अपने बयान में कहा था- मैंने अपने पति को एक बेटा दिया और फिर उसे मार भी दिया, मैंने अपनी गलती की वजह से अपने बच्चों को खोया है। उनके साथ ऐसा नहीं होना चाहिए था।
सायकोलॉजिस्ट से 25 करोड़ रुपए हर्जाना मांगा
हरमिट को 2007 में अपने बच्चों की हत्या के बाद 2008 में उम्रकैद की सजा दी गई थी। ट्रायल के दौरान सजा के खिलाफ उनके वकील ने दावा किया था कि उनकी क्लाइंट मानसिक रूप से बीमार है। 2019 में उसे मनोरोग के इलाज के लिए अस्पताल में भर्ती भी किया गया था।
वकील का यह भी दावा था कि इलाज कारगर नहीं होने की वजह से ही वह खुद को रोक नहीं पाई और हत्या कर दी। यहां तक कि उसने इलाज कारगर नहीं होने पर अपने डॉक्टर से 25 करोड़ रुपए हर्जाना भी मांगा था। इन बातों पर गौर करते हुए हरमिट को जेल नहीं भेजा जाना चाहिए।
हालांकि हरमिट के वकील की ये दलीलें कोर्ट ने खारिज कर दीं। ज्यूरी ने माना कि उसने प्लानिंग के साथ बच्चों की हत्या की। इसलिए उसे सजा तो मिलनी ही चाहिए।
बेल्जियम में 2022 में 2,966 लोगों को मिली इच्छा मृत्यु
‌BBC की रिपोर्ट के मुताबिक बेल्जियम में साल 2022 में 2,966 लोगों को इच्छा मृत्यु दी गई थी। जो 2021 की तुलना में 10% ज्यादा है। रिपोर्ट्स के मुताबिक सबसे ज्यादा कैंसर से पीड़ित लोग इच्छा मृत्यु मांगते हैं। इसके अलावा बेल्जियम में उन लोगों को भी इस तरह से मौत दी जाती है जो मानसिक रोगों की वजह से जीने की इच्छा बिल्कुल छोड़ चुके होते हैं। 2014 में बच्चों को भी इच्छा मृत्यु का अधिकार दिया गया था।
अब ग्राफिक के जरिए भारत में इच्छा मृत्यु के बारे में जानें...
